“ราคาทอง” เช้านี้พุ่งพรวด 850 บาท รูปพรรณขายออก 23,950 บาท
“ราคาทอง” เช้านี้ปรับขึ้นแรง พุ่งพรวดบาทละ 850 ทองรูปพรรณขายออก 23,950 บาท 
“ราคาทอง” เช้านี้ปรับขึ้นแรง พุ่งพรวดบาทละ 850 ทองรูปพรรณขายออก 23,950 บาท
18 มี.ค. 2563

สมาคมค้าทองคำ ประกาศราคาทองคำ (ทองคำ 96.5%) ประจำวันที่ 18 มี.ค.63 โดยเช้านี้ราคาทองคำแท่ง รับซื้อบาทละ 23,350 บาท ขายออก บาทละ 23,450 บาท ส่วนทองรูปพรรณ รับซื้อบาทละ 22,937.08 บาท ขายออก บาทละ 23,950 บาท
บริษัท วายแอลจี บูลเลี่ยน อินเตอร์เนชั่นแนล จำกัด เปิดเผยว่า ราคาทองคำวานนี้ปิดทะยานขึ้น 24.13 ดอลลาร์/ออนซ์ แม้แรงขายทำกำไรในระหว่างวันจะกดดันทองคำให้ร่วงลงแตะระดับต่ำสุดบริเวณ 1,465.40 ดอลลาร์/ออนซ์ แต่ราคาทองคำจะเริ่มฟื้นตัวหลังกระทรวงพาณิชย์สหรัฐฯ เปิดเผยยอดค้าปลีกลดลงเกินคาดที่ -0.5% ในเดือนก.พ. ก่อนที่ราคาทองคำจะทะยานขึ้นอย่างแข็งแกร่งจนไปทดสอบระดับสูงสุดในระหว่างวันบริเวณ 1,554 ดอลลาร์/ออนซ์ พร้อมๆกับการปรับตัวขึ้นของตลาดหุ้นสหรัฐฯ ภายหลังจากที่ธนาคารกลางสหรัฐฯ (เฟด) ประกาศจะกลับมาใช้มาตรการ Commercial Paper Funding Facility (CPFF) ซึ่งเป็นการเข้าซื้อตั๋วสัญญาใช้เงินระยะสั้นที่ไม่มีหลักทรัพย์ค้ำประกัน ที่ออกโดยบริษัทที่ประสบปัญหาจากการระบาดโควิด-19 เพื่อช่วยเสริมสภาพคล่องสำหรับการดำเนินกิจการ โดยเป็นการดำเนินการในลักษณะนี้เป็นครั้งแรก นับตั้งแต่เกิดวิกฤตการเงินในปี 2008
ขณะที่รัฐบาลสหรัฐฯ เตรียมมาตรการกระตุ้นเศรษฐกิจวงเงินกว่า 1 ล้านล้านดอลลาร์ โดยจะรวมถึงการจ่ายเช็คมูลค่า 1,000 ดอลลาร์ให้แก่ชาวอเมริกันภายใน 2 สัปดาห์ข้างหน้า
อย่างไรก็ดี ดอลลาร์สหรัฐฯแข็งค่าขึ้นขานรับการดำเนินการของเฟดและรัฐบาลสหรัฐฯที่พร้อมใจกันออกมาตรการเยียวยาเศรษฐกิจเช่นกัน จึงเป็นปัจจัยสกัดช่วงบวกของราคาทองคำ สำหรับวันนี้ติดตามการเปิดเผยการอนุญาตก่อสร้าง และข้อมูลการเริ่มสร้างบ้านของสหรัฐ
ทั้งนี้ บทวิเคราะห์แนะนำว่า เน้นเก็งกำไรระยะสั้นจากการแกว่งตัว โดยเสี่ยงเปิดสถานะขายหากราคาขยับขึ้นไม่ผ่านโซน 1,556-1,558 ดอลลาร์/ออนซ์ แต่ถ้าผ่านได้ให้ตัดขาดทุนและเมื่อราคาอ่อนตัวลง ทยอยเข้าซื้อคืนเพื่อทำกำไรบริเวณแนวรับ 1,504-1,477 ดอลลาร์/ออนซ์